קריית גת

היסטוריה

קריית גת הוקמה בשנת 1954 כמעברה. שמה של העיר הוא תוצאה של זיהוי מוטעה של תל עירני עם העיר הפלשתית גת. כיום מקובל לזהות את גת הפלשתית עם תל צפית (תל א-צאפי), כ-9 ק"מ צפונה לקריית גת.
שנים אחדות לפני כן, במלחמת העצמאות, היה שטחה של קריית גת חלק מכיס פלוג'ה. העיר שוכנת על אדמות העיירה הערבית אל-פאלוג'ה, והכפר עיראק אל-מנשייה, שתושביהם עזבו אותם במלחמת העצמאות, ולא הורשו לחזור לבתיהם. בקרבת העיר נמצא צומת פלוגות, הנקרא על פי השם הערבי "פאלוג'ה". בתקופת בית שני, המשנה והתלמוד שכנה באזור העיר העיירה היהודית הגדולה כפר שחליים.
העיר עצמה הוקמה על ידי עולים ממרוקו אשר התיישבו בקרבת המעברה. בסוף שנות החמישים הגיע גל עליה של יהודים ממזרח אירופה, פולין רומניה והונגריה ששוכנו בה, עם הזמן סופח שטח המעברה אל העיר, והיא נהרסה ובמקומה ובקרבתה הוקמו שכונות אחדות בשטחה של קריית גת. בשכונות שוכנו עולים חדשים שמקורם בלמעלה מ-35 מדינות תפוצה. העיר קלטה עלייה במשך כל שנות קיומה, אבל גל העלייה המשמעותי ביותר שהגיע אל העיר היה העלייה מברית המועצות לשעבר בשנות ה-90.
בשנת 1958 הוכרזה קריית גת כמועצה מקומית, וב-1972 הוכרה כעיר. כיום נחשבת קריית גת לעיר בינונית בגודלה בעלת תעשייה מפותחת.
במהלך מבצע עופרת יצוקה, החל מדצמבר 2008 נורו לעבר העיר רקטות גראד ששוגרו מרצועת עזה. בהתלקחות שבעקבות מתקפת הטרור בדרום ישראל באוגוסט 2011, במבצע עמוד ענן בשנת 2012 ובמהלך מבצע צוק איתן בשנת 2014 נורו מרצועת עזה עשרות רקטות גראד לעבר העיר.
ב-7 באוקטובר 2015 התרחש בעיר פיגוע דקירה. מחבל תושב דרום הר חברון, דקר שני חיילים וחטף נשק נטול תחמושת מאחד מהם, ולאחר דקות נורה ונהרג על ידי כוחות הביטחון. במוצאי שבת 21 בנובמבר 2015, התרחש בעיר פיגוע דקירה שני, מחבל פלסטיני מאזור חברון דקר חמישה אזרחים ופצע אחד באורח קשה. המחבל נתפס לאחר כמה שעות סמוך למקום הפיגוע.

אוכלוסייה

להלן גרף התפתחות האוכלוסייה בעיר:
לפי נתוני הלשכה המרכזית לסטטיסטיקה (הלמ"ס) נכון לסוף 2018, מתגוררים בקריית גת 54,973 תושבים (מקום 34 בדירוג רשויות מקומיות בישראל). האוכלוסייה גדלה בקצב גידול שנתי של ‎2.8%‏.   לפי נתוני הלמ"ס נכון לסוף 2017, לקריית גת דירוג של 4 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ז (2016-‏2017) היה 61.1%. השכר החודשי הממוצע של שכיר במשך שנת סוף 2016 היה 6,744 ש"ח (ממוצע ארצי: 8,913 ש"ח).
בהיותו יישוב חקלאי או יישוב באזור פיתוח, עובדים המעתיקים את מקום מגוריהם ליישוב וגרים בו לפחות שישה חודשים רצופים, נהנים מכך שאם  התפטרו לשם כך מעבודתם, ההתפטרות תיחשב להם כפיטורים. 

עורקי תנועה ותחבורה ציבורית

קריית גת בנויה בסמיכות לכמה עורקי תחבורה ראשיים, וממנה מסתעפים כבישים לכיוונים שונים: דרומה, אל באר שבע וערד - כביש 40; מזרחה, אל ירושלים, שדה משה,כרמי קטיף,בני דקלים,[[[חבל לכיש|לכיש]], בית גוברין, חברון ובית שמש - כביש 35; צפונה, לקריית מלאכי,גדרה,מזכרת בתיהי - כביש 40; מערבה לאשקלון, שדרות ואשדוד - כביש 35. מחלף קריית גת הסמוך למושב שדה משה, נפתח לתנועה ב-11 בדצמבר 2007. באמצעות מחלף זה ניתן לנסוע בכביש 6.
הצירים הראשיים בקריית גת הן הרימון, שדרות לכיש, שדרות גת, שדרות השופטים, שדרות מלכי ישראל, שדרות העצמאות, שדרות בני ישראל ושדרות צה"ל, ואליהם מצטרפים רחוב אדוריים ודרך הדרום.
תחבורה עירונית: בקריית גת ישנן כמה תחנות מוניות המפעילות עשרות מוניות. בנוסף, חברת דן בדרום מפעילה תשעה קווים פנימים ועוד תשעה קווים אל מועצות אזוריות אשר מסלול הקווים עובר בחלק מרחובות העיר אל הרכבת/תחנה מרכזית.
תחבורה בין עירונית: את העיר קריית גת חוצים אוטובוסים בין-עירוניים של החברות אגד, דן בדרום, סופרבוס ומטרופולין לערים: באר שבע, אשקלון, אשדוד, יבנה, גדרה, רחובות, נס ציונה, ראשון-לציון, ירושלים, מבשרת ציון, תל אביב, בית שמש, שדרות, רהט וקרית ארבע. בנוסף קיימים קווים נוספים אשר מגיעים אל כל המושבים בסביבה. בעיר שוכנת תחנת רכבת, ממנה יוצאות רכבות ישירות לרוב חלקי הארץ: באר-שבע, רמלה, לוד, תל אביב, חיפה, קריות, עכו ונהריה, לאזור השרון יש צורך בהחלפת רכבת בתל אביב. כיום בעיר שוכנת תחנה מרכזית ישנה, גורמי עירייה אומרים שתיבנה תחנה מרכזית חדשה ממוזגת ומודרנית.

ספורט

לעיר יש מועדוני ספורט במספר ענפים. כולל בענף הקריקט.

מ.ס. קריית גת

מ.ס. קריית גת הייתה קבוצת כדורגל לגברים שהתקיימה זמן קצר בלבד. קבוצת הכדורגל נשים "מ.ס. קריית גת" נחשבת לקבוצה הדומיננטית יותר ואף זכתה באליפות ליגת העל פעמיים רצופות וזכתה בגביע פעם אחת.

מכבי

מכבי קריית גת הוא המועדון הבכיר בעיר שהתמודד בליגת העל בכדורגל בעבר. כיום המועדון מתמודד בליגה א'.

בית"ר

בעוד מכבי קריית גת התמודדה בעבר בליגת העל. בית"ר התמודדה בליגות הנמוכות לרוב. המועדון הוקם בשנת 1970 והצטרף לאגודת הספורט בית"ר. תחילה שיחק במחוז גזר בליגה ד'. בעונת 1981/1982 הקבוצה סיימה במקום בראשון במחוז דרום של ליגה ג' ועלתה לליגה ב', אך ירדה בחזרה לאחר שלוש עונות. בעונת 1986/1987 חזרה הקבוצה לליגה ב', וירדה שוב לאחר שתי עונות. בעונת 1999/2000 הקבוצה העפילה לליגה א' לאחר שעלתה שתי ליגות תוך שנתיים. במהלך השנים, המקום הגבוה ביותר שהמועדון הגיע אליו הוא המקום השישי בליגה א' (הליגה השלישית). לאחר עונת 2005/2006, התאחד המועדון עם מכבי קריית גת והתפרק. בספטמבר 2016, הוקם מחדש והחל לשחק בליגה ג' דרום. בעונת הבכורה, עונת 2016/2017, סיים המועדון במקום השני ונשאר בליגה ג'. שנה לאחר מכן, בסיום עונת 2017/2018, סיים המועדון במקום הראשון בליגה ג' דרום והעפיל לליגה ב'.

כדורסל

מכבי קריית גת הייתה קבוצה שששיחקה בליגת הלאומית בכדורסל.

רבני העיר

בקריית גת פעל במשך 38 שנים הרב שלום דרמר שהיה לפני כן ראב"ד טרגו ניאמץ שברומניה. הוא כיהן במשרת הרב הראשי של קריית גת בשנים תשי"ט-תשנ"ז. בתקופתו כיהן כרב הספרדי הראשי הרב מרדכי אלמליח והחליפו הרב שלמה בן חמו, המכהן עד היום כרב הספרדי הראשי. כיום הרב הראשי האשכנזי הוא הרב משה הבלין.
במקום ישנה ישיבת תומכי תמימים, ומוסדות תורה שהקים הרב ניסים מויאל.